Gedagte vir die dag: God het sy eie tydFoto: Nathan Steyn Wanneer die tyd daarvoor kom, doen Ek dit. Ek is die Here. (Jesaja 60:22) Jerusalem is verwoes, sy mure is omgegooi, die tempel is afgebreek en sy huise murasies. Maar God belowe sy volk dat hulle sal terugkeer, ook na Hom. Hy gaan hulle seën en weer ’n groot nasie maak. Ander volke sal Jerusalem van alle kante af binnestroom om handel te dryf en deel te kry aan die voorspoed. Sipresse, platane en denne sal opskiet en welig groei. Goud, silwer, brons en yster sal volop wees. Vrede sal heers. Jesaja voorspel die terugkeer van die ballinge en die begin van ’n nuwe orde – die Nuwe Jerusalem, die hemelstad wat Johannes in Openbaring ook sien en beskryf. ‘Bedags sal dit nie die son wees wat vir jou lig gee nie, snags sal dit nie die maan wees wat oor jou skyn nie: die Here sal vir jou ’n ewige lig wees en jy sal roem in jou God’ (Jes 60:19). ‘Daar sal nie meer nag wees nie,’ skryf Johannes. ‘Die mense het nie die lig van ’n lamp en die lig van die son nodig nie, omdat die Here God hulle sal verlig, en hulle sal tot in alle ewigheid regeer’ (Op 22:5). Die ballinge het Jerusalem wel herbou, maar die stad is weer en weer ingeval. Daar woed vandag steeds verwoestende oorloë. Dit lyk of vrede onmoontlik is. Die Nuwe Jerusalem is ’n droom, ’n vae vooruitsig. Ons raak haastig, ons raak moeg vir die gesukkel, die gehardloop op een plek. Ons is moeg. Die Here is God. Hy vertel nie leuens nie, maar Hy het sy eie tyd. Ons moet leer om op Hom te wag. Here, ek is ongelukkig en kwaad. Niks wil uitwerk nie. Dit gaan slegter en slegter in my gemoed ook. Ek bid vir ’n keerpunt, ek beroep my op u beloftes. Leer my om op U te wag. Boeke deur Helena Hugo is nou beskikbaar by CUM Boeke Vir meer geestelike artikels besoek Joy! Digital